**Állampapír-vásárlási nyereményjáték a Kincstárnál egymillió forintos fődíjjal**

**Állampapírra váltható utalványt nyerhetnek a Magyar Államkincstár meglévő és új ügyfelei. A nyereményjátékon azok indulhatnak, akik november végéig új értékpapírszámlát, vagy gyermeküknek Start-számlát nyitnak és azon legalább 100 000 forintért vásárolnak állampapírt, vagy már meglévő számlájukon ugyanennyi összeget fektetnek állampapírba szeptember 23. és november 30. között.**

A kampány célja az, hogy felhívja a figyelmet az öngondoskodás fontosságára és arra, hogy a megtakarításukat befektetni szándékozók mindezt díjmentesen és biztonságban tudják megtenni a Magyar Államkincstár szolgáltatásain keresztül.

A nyereményjátékban az új és jelenlegi ügyfelek között is 1-1 millió forintos fődíj, de összesen 10 millió forint értékű, állampapír vásárlására beváltható utalvány, valamint egyedi ajándékcsomagok találnak gazdára.

A nyereményjáték további részletei és a részvételhez szükséges regisztráció a [Kincstár weboldalán elérhető.](https://www.allamkincstar.gov.hu/header-tartalmak/rolunk/aktualitasok/nyeremenyjatek)

**Állampapírt a Kincstárból**

A Kincstár piacvezetőnek számít az online állampapír értékesítésben, valamint a személyes megjelenés nélküli, ügyfélkapus értékpapírszámla-nyitás szolgáltatásban is élen jár. A Kincstárba vetett bizalmat és a modern szolgáltatásait jól tükrözi, hogy a Kincstár kezeli a lakossági típusú állampapír-állomány 60%-át, az ügyfelek száma már megközelíti az 1 millió főt. A magyar családok már mintegy 400 ezer gyermek részére nyitottak Start-számlát, akik 350 milliárd forint értékben birtokolnak Babakötvényt.

A Kincstár az elmúlt időszakban számos olyan fejlesztést hajtott végre online szolgáltatásain, amelyekkel még inkább segíti a lakossági megtakarítások gyors, kényelmes és biztonságos kezelését. Az újítások révén többek között lehetőség van Ügyfélkapun keresztül azonnal díjmentes értékpapírszámlát, Start-számlát és nyugdíj-előtakarékossági számlát nyitni, továbbá megújultak és még modernebbé vált a WebKincstár és MobilKincstár alkalmazás, amelyekkel keresztül egyszerűen és gyorsan lehet kezelni a megtakarításokat.

Mindezek mellett a Kincstár állampapír-befektetési életútprogramot alakított ki, amellyel a gyermek születésétől kezdve a Babakötvénnyel, majd felnőttként már a teljes állampapír- portfólióval, később pedig a nyugdíj-előtakarékossági számlával – egy egész életen át kínál lehetőségeket az öngondoskodásra.